Unul dinte cei mai cunoscuți economiști suceveni, Victoria Clem, cu o activitate îndelungată atât în domeniul finanțelor publice locale, cât și în mediul privat, consideră că municipiul Suceava nu trebuie să piardă șansa de a-l avea la conducere pe Vasile Rîmbu, care candidează din partea PSD pentru Primăria Suceava. Victoria Clem a transmis o scrisoare de susținere a lui Vasile Rîmbu în care precizează, încă de la început, că „intrarea lui Vasile Rîmbu în competiția electorală pentru Primăria Suceava înseamnă și câștigarea ei”. „Vasile Rîmbu este serios din fire, prudent prin pregătire, temeinic prin cele realizate. Vasile Rîmbu nu își propune și nu promite ceea ce nu poate face, nu visează și nu jinduiește nesustenabil. Se pregătește și documentează, analizează, aprofundează și cumpănește, după care înfăptuiește. Aceste caracteristici atribuite lui cu neîndoielnică convingere își au ca sursă traseul profesional parcurs de Vasile Rîmbu”, a spus Victoria Clem. Aceasta a prezentat apoi parcursul profesional al lui Vasile Rîmbu, de la economist stagiar la fostul CPL din Suceava și până la activitatea în cadrul Inspecției Teritoriale de Stat, Direcției Generale a Finanțelor Publice și Controlului Financiar de Stat, apoi ca și comisar-șef al Gărzii Financiare Suceava și apoi în „managementul de top” al Direcției Generale a Finanțelor Publice Suceava. „Numele lui Vasile Rîmbu era des menționat, evident și asociat unor remarcabile rezultate și realizări: număr de acțiuni operative și inopinate întreprinse, cantitate de mărfuri confiscate, situații de sustragere și evaziune fiscală etc”, a spus Victoria Clem.
Ea a subliniat faptul că în decursul timpului a avut ocazia și privilegiul de a colabora profesional și de a lucra împreună cu Vasile Rîmbu, apreciind întotdeauna calitățile profesionale și morale ale acestuia. Victoria Clem a făcut referire și la perioada în care candidatul PSD pentru Primăria Suceava a condus Spitalul Județean „Sf. Ioan cel Nou”. „Aici a avut capacitatea să atragă și să coalizeze toate energiile, toți contribuitorii, sursele și relațiile, a adus la masa negocierilor cele propuse, a urmărit și monitorizat până la finalizare și implementare cele stabilite. A avut curajul și îndrăzneala să tindă spre primul loc pe podium. A tins spre performanță și a realizat-o. Această realizare este chezășie și garanția că ceea ce spune, înfăptuiește. Receptiv la calitate și competență, Vasile Rîmbu a avut șansa de a se forma, perfecționa și maturiza în colective de frunte în economia județului, la CPL, între și lângă profesioniști de o incontestabilă valoare la ITFS, în instituții cu rol hotărâtor și determinant în administrarea și controlul finanțelor publice local, la DGFP. De asemenea, domeniu de activitate total diferit vizavi de cel al finanțelor, așezarea Spitalului Județean Suceava în vârful ierarhiei spitalelor românești arată capacitatea de adaptare și răspuns a lui Vasile Rîmbu la provocări. Noi avem șansa să nu irosim această șansă. Noi avem șansa să fim beneficiarii punerii în lucrare, într-un câmp de acțiune mult mai larg, Primăria municipiului Suceava văzută și integrată în zona metropolitană, a toată bogata și diversa acumulare a lui Vasile Rîmbu, a toată experiența, exigența și determinarea caracteristică lui. Vasile Rîmbu este prea pretențios pentru a dezminți. Vasile Rîmbu este prea consecvent pentru a dezamăgi”, a mai transmis Victoria Clem, care i-a îndemnat pe suceveni să aibă încredere că Vasile Rîmbu este cel care va putea dezvolta municipiul Suceava.